Sulík, Richard, predseda NR SR (2010-10-14):
Ďakujem pekne. Dobrý deň prajem, ja sa teda nebudem zapájať do týchto diskusií, kde koľko peňazí sa stratilo, lebo vieme, že bolo ich veľa tých stratených, ale rád by som povedal jednu podstatnú myšlienku a som presvedčený, že aj kolegovia z opozície, najmä oni by s ňou mali súhlasiť. Rád by som porovnal náklady na zdravotníctvo s nákladmi na školstvo, základné školstvo konkrétne. Financujeme predsa tak, že každý platí dane podľa toho koľko zarába, platí 19-percentnú daň a každého deti dostanú tú istú úroveň základného vzdelania. Čiže tam je solidarita v plnom rozsahu, a to si myslím na tomto existuje vážna spoločenská zhoda a nikto tu z prítomných to zrejme nebude spochybňovať. Čo sú náklady na základnú zdravotnú starostlivosť, pričom základnú mám naozaj na mysli nejakú úroveň, kde by sme nechceli, aby ktokoľvek z našej spoločnosti bez ohľadu na to koľko prispel, koľko zaplatil na daniach, aby ktokoľvek mal nárok na túto zdravotnú starostlivosť tak, povedzme aby nevykrvácal na ulici a podobne. A tam predsa tiež by malo byť plne solidárne financovanie, a preto aj ten zdravotný odvod, myslím si, že smelo môžme nazvať zdravotnou daňou. Takže na tomto sa zhodneme. Keď raz povieme, že daň z príjmu používame aj na financovanie základnej školskej dochádzky a daň z príjmu berieme s minimom výnimiek z akéhokoľvek príjmu, a ja teda už roky osobne sa snažím, aby tých výnimiek bolo čím menej, lebo je to jednoducho spravodlivé, keď zoberieme nižšie percento z akéhokoľvek príjmu, tak o toto isté by sme sa mali snažiť aj pri zdravotných odvodoch. Narážam pán Raši na to, čo ste predtým vraveli, že keď zaťažíme tie príplatky, napríklad príplatky za pohotovosť zdravotnými odvodmi, že sťažíme, alebo že znížime príjmy pracovníkom v zdravotníctve, to ste vraveli vo vašom prejave dnes doobeda. Áno, môže to byť, ale tak riešme tento problém iným spôsobom, ale toto keď spravíme a to obsahuje ten návrh zákona, ktorý predkladá pán minister Uhliarik, my výrazne zvýšime daňovú spravodlivosť a daňová spravodlivosť je spoločenská hodnota, ktorá je, ja tvrdím, v našej spoločnosti zaznávaná. Venujeme jej príliš málo pozornosti a malo by sa na ňu oveľa viac prihliadať. Toto si myslím, že je veľmi dôležité. Keď raz akýkoľvek príjem máme snahu zaťažiť 19 %, 19-percentnou daňou z príjmu, mali by sme takisto mať snahu akýkoľvek príjem zaťažiť zdravotnými odvodmi preto, lebo de facto je to zdravotná daň. Viem, že tu stanovisko KDH je napríklad veľmi blízke, ktoré tiež vníma náklady na zdravotníctvo ako jednoducho daň, ktorá by mala byť s plnou alebo takmer plnou solidaritou financovaná. Preto, aby som to uzavrel, ja si myslím, aj vy by ste mali podporiť to, mám teraz na mysli poslancov za stranu SMER, aj vy by ste mali podporiť to, že máme snahu spraviť zo zdravotných odvodov plne solidárnu daň, a že chceme náklady na zdravotníctvo financovať plne solidárne, lebo veď na to logicky bohatší doplácajú, je tam nejaká pomerne veľká redistribúcia príjmov a bohatší doplácajú chudobným, ktorí, niekto kto vôbec nikdy neplatil žiadne odvody, takisto dostane tú nohu do sadry ako niekto iný. Čiže dúfam, že na tomto sa zhodneme. Ten ďalší problém, že potom niektoré zložky tých ľudí, ktorí dnes mali výnimky a budú mať menší príjem, no tak tam treba potom vždy zvážiť. Mali tú výnimku doteraz neprimeranú a potom jednoducho sa budú s tým nižším príjmom musieť zmieriť, alebo im to bude nejakým spôsobom kompenzované. Čiže máme naďalej dve možnosti rozhodovania, ale myslím si, že o tej prvej by sme nemali diskutovať a mali by sme povedať zdravotné odvody na akýkoľvek príjem po strop, ale aj vrátane dividend. Ďakujem pekne. (Potlesk.)